Title: Ministerstvo zahraničných vecí Slovenskej republiky
Author: MZV SR
Last saved by: agenda0

Predkladacia správa

     	Oficiálna návšteva predsedu vlády Slovenskej republiky Mikuláša Dzurindu v Spojenom kráľovstve Veľkej Británie a Severného Írska sa konala dňa 14.5.2002.

Spojené kráľovstvo predstavuje jedného z najdôležitejších členov európskych a transatlantických zoskupení predstavujúcich prioritu v zahraničnopolitickej orientácii SR - NATO a EÚ. V poslednom období došlo k zintenzívneniu bilaterálnych vzťahov SR so Spojeným kráľovstvom vo všetkých oblastiach spoločného záujmu. V tomto duchu je potrebné chápať načasovanie a zameranie oficiálnej návštevy predsedu vlády SR v Londýne, kde ho postupne prijali: zástupca lídra Konzervatívnej strany Michael Ancram, predseda Snemovne lordov britského parlamentu a minister spravodlivosti Lord Irvine of Lairg a predseda vlády Spojeného kráľovstva Tony Blair. Na koniec svojej oficiálnej návštevy predseda vlády SR vystúpil s prednáškou na tému „Nová Európa – výzvy stojace pred nami“ v Kráľovskom inštitúte medzinárodných vzťahov (RIIA).

Predmetom rokovaní s britskými partnermi boli integračné ambície SR v EÚ a NATO v čase pred blížiacimi sa rozhodnutiami o prijímaní nových členov v oboch zoskupeniach. V oblasti bilaterálnej agendy predseda vlády SR opätovne upozornil na naliehavosť riešenia pretrvávajúcej jednostrannej vízovej povinnosti zo strany Spojeného kráľovstva pre slovenských občanov, pričom britskej strane odovzdal zoznam konkrétnych opatrení vlády SR na riešenie rómskej problematiky.